b'\n_START_ARTICLE_\nNuri \xc5\x9eahin\n_START_SECTION_\nBorussia Dortmund\n_START_PARAGRAPH_\nDana 6. kolovoza 2005., u dobi od 16 godina i 334 dana, \xc5\x9eahin postaje najmla\xc4\x91i debitant Bundeslige u povijesti. Kasnije, to\xc4\x8dnije 25. studenoga, postaje i najmla\xc4\x91i strijelac koji je postigao gol u Bundesligi. Bilo je to protiv N\xc3\xbcrnberga. 2007. godine odlazi na posudbu u nizozemski Feyenoord. Ondje ostaje dvije sezone i ponovo se vra\xc4\x87a u Njema\xc4\x8dku. U sezoni 2009./10. odigrao je va\xc5\xbenu ulogu u mom\xc4\x8dadi zapo\xc4\x87ev\xc5\xa1i u prvom sastavu 33 od 34 utakmice. Tu sezonu zavr\xc5\xa1ava s \xc4\x8detiri gola i osam asistencija. Me\xc4\x91utim, idu\xc4\x87e sezone Borussia osvaja naslov prvaka Njema\xc4\x8dke, a \xc5\x9eahin je sa sedam golova i osam asistencija progla\xc5\xa1en najboljim mladim igra\xc4\x8dem Bundeslige.\n_START_SECTION_\nReal Madrid\n_START_PARAGRAPH_\nU svibnju 2011. dogovoren je transfer izme\xc4\x91u Borussije i Reala. Prije toga tjednima se \xc5\xa1pekuliralo da \xc4\x87e ponajbolji igra\xc4\x8d Borussije napustiti klub, a on je to potvrdio na konferenciji za novinare odr\xc5\xbeanoj u klupskim prostorijama na Signal Iduna Parku. Sa Realom je potpisao \xc5\xa1estogodi\xc5\xa1nji ugovor, a kao razlog odlaska naveo je to \xc5\xa1to Real trenira Jos\xc3\xa9 Mourinho te da je presti\xc5\xbe igrati u tako velikom klubu. Slu\xc5\xbebeni debi u Realu odigrao je 6. studenoga 2011. u utakmici protiv Osasune koju je Real pobjedio 7:1. Poslije toga dolazi ozljeda te se \xc5\x9eahin oporavlja, a nakon oporavka te\xc5\xa1ko dolazi do minuta\xc5\xbee. U utakmici Kupa kralja 20. prosinca 2011. \xc5\x9eahin posti\xc5\xbee svoj prvijenac za Madrid\xc5\xbeane. Real je tu utakmicu pobjedio sa 5:1. Uvr\xc5\xa1ten je u prvih jedanaest protiv Apoela gdje je odigrao dobru partiju te je bio hvaljen od Mourinha i novinara.\n_START_SECTION_\nReprezentativna karijera\n_START_PARAGRAPH_\n\xc5\x9eahin je jedan od glavnih "kota\xc4\x8di\xc4\x87a" dana\xc5\xa1nje Turske reprezentacije, a ujedno je i njezin najmla\xc4\x91i debitant i strijelac. Na SP za mlade do 17 godina \xc5\x9eahin je osvojio bron\xc4\x8danu loptu za igra\xc4\x8da turnira. Svoj pogodak dao je u svom debiju, zanimljivo, protiv dr\xc5\xbeave svog ro\xc4\x91enja, Njema\xc4\x8dke. Turski nogometni izbornik objavio je u svibnju 2016. popis za nastup na Europskom prvenstvu u Francuskoj, na kojem je se nalazio \xc5\x9eahin.'